KIRJALLINEN KYSYMYS P-2669/00 esittäjä(t): Carlos Coelho (PPE-DE) komissiolle. Rahoituksen viivästyminen (Alzheimer-pilottihankkeet).



Virallinen lehti nro 103 E , 03/04/2001 s. 0207 - 0208



KIRJALLINEN KYSYMYS P-2669/00 esittäjä(t): Carlos Coelho (PPE-DE) komissiolle (25. heinäkuuta 2000) Aihe: Rahoituksen viivästyminen (Alzheimer-pilottihankkeet) Vuonna 1999 hyväksyttiin talousarvioon muutos, jolla myönnettiin 2,5 miljoonaa euroa pilottihankkeisiin hermostoa rappeuttavista taudeista (esim. Alzheimerin tauti ja sen kaltaiset taudit) kärsivien ja heitä muussa kuin ammatillisessa ominaisuudessa auttavien elämän laadun parantamiseksi. Komissio ei ole kuitenkaan vielä julkaissut tähän liittyen minkäänlaista tarjouskilpailua ja (Alzheimer Europe -järjestön antamien tietojen mukaan) näyttää siltä, että komissio aikoo siirtää Alzheimer-pilottihankkeisiin myönnetyt määrärahat yleiseen terveyden edistämisbudjettiin. Tämä uhkaa vakavasti 4,8 miljoonan Alzheimerin taudista kärsivän eurooppalaisen hyväksi toimivien monien eurooppalaisten järjestöjen olemassaoloa. Voiko komissio 1. ilmoittaa, mistä johtuu tämä rahoituksen viivästyminen? Johtuuko se siitä, että nämä varat on todellakin päätetty siirtää terveyden edistämistä koskevan yleisen otsakkeen alle? 2. toimittaa kertomuksen Alzheimer Europen ja muiden sen kaltaisten järjestöjen hankkeista, joihin on myönnetty määrärahoja, mutta joita ei ole vielä toteutettu? David Byrnen komission puolesta antama vastaus (10. lokakuuta 2000) Talousarviossa osoitetun 2,5 miljoonan euron määrärahan käytön osalta komissio pyytää arvoisaa parlamentin jäsentä tutustumaan vastaukseen, jonka komissio antoi parlamentin jäsenen Bart Staesin kirjalliseen kysymykseen E-2402/00. 1. Budjettikohta B3-4307, josta äänestettiin elokuussa 1999 sen jälkeen, kun toimielintenvälinen sopimus oli tehty 6. toukokuuta 1999, on kyseisen sopimuksen ja erityisesti 37 artiklan vastainen. Komissio on esittänyt syyt kieltäytymiselleen kyseisen budjettikohdan täytäntöönpanosta (asiasta vastaava komission jäsen lähetti 11. heinäkuuta 2000 kirjeen parlamentin budjettivaliokunnan puheenjohtajalle Terence Wynnille). Näin ollen komissio ei voi tehdä tähän budjettikohtaan liittyviä sitoumuksia eikä aio kohdentaa osoitettuja varoja uudelleen. Lisäksi on selvitetty, ettei komission terveys- ja kuluttaja-asiain pääosastossa ole riittäviä hallintoresursseja budjettikohdan hallinnointiin. Komissio on sitoutunut sovittamaan yhteen henkilöresurssit, moitteettoman varainhoidon ja toiminnan painopisteet, ja koska kyseinen yksikkö kärsii vakavasta henkilöstöpulasta, komissio aikoo ehdottaa henkilöresurssien lisäämistä vertaisarvion jatkotoimien yhteydessä. Komissio toivoo, että arvoisa kysyjä ja muut parlamentin jäsenet tukevat menettelyn yhteydessä asetettavia terveys- ja kuluttaja-asiain pääosaston henkilöstövaatimuksia. Kunhan parlamentti ja neuvosto hyväksyvät uuden kansanterveysstrategian, sen puitteissa voitaisiin jo saatujen kokemusten perusteella toteuttaa joitakin kohdennettuja, esimerkiksi Alzheimerin tautiin liittyviä terveysalan toimia. Alzheimer-tutkimukseen taas voi hakea rahoitusta myös tutkimuksen pääosastosta ja viidennestä tutkimuksen puiteohjelmasta. Yhteistyö Alzheimerin taudin ja muiden sen kaltaisten tautien torjunnassa on luonnollisesti tärkeä osa yhteisiä toimia uuden kansanterveysstrategian valmistelussa ja toimeenpanossa. Komission yksiköt haluavatkin kutsua asialleen omistautuneet edustajat hermostoa rappeuttavien tautien parissa toimivista järjestöistä läheiseen yhteistyöhön kanssaan. 2. Vuosina 19961998 valittiin rahoitettaviksi 56 Alzheimer Europen ja vastaavien järjestöjen toimittamaa projektihakemusta. Kaikille projekteille tehtiin maksusitoumukset ja maksettiin ensimmäiset maksuerät. Viimeinen maksuerä on maksettu projekteista lähes 80 prosentille. Muiden projektien osalta joko puuttuu vielä loppuraportti ja rahoitusselvitys, käsittely on kesken tai sopimuspuolelta on pyydetty lisätietoja.